Կէսօրւայ ճաշից յետոյ, որ Ս. Գրիգոր Լուսաւորիչ եկեղեցու Եկեղեցական խորհրդի կողմից հիւրասիրւեց համագումարի ներկաներին եւ մի փոքր դադարից յետոյ սկսւեց համագումարի երկրորդ բաժինը Սուրբ Գրիգոր Նարեկացու Մատեան ողբերգութիւնից քաղւած մի աղօթքով, որից յետոյ Ս. Մեսրոպ Մաշտոցի «Զերցո զիս յորոգայթէ որսողին» ապաշխարութեան ԳՁ շարականը, եւ ապա Տ. Կոմիտսը հրաւիրեց թեմիս բարեխնամ առաջնորդ՝ գերշ՝ Տ. Սեպուհ Ս. արք. Սարգսեանին, որ ներկայացնի օրւայ երկրորդ դասախօսութիւնը «Եկեղեցականը այսօրւայ մարտահրաւէրների առջեւ» թեմայով, ընդ որում առաջնորդ Սրբազան Հայրը իր հայրական խօսքը փոխանցելով ակնարկեց արդի աշխարհից եկող մարտահրաւէրներին, ըստ որոնց եկեղեցականը կարիք ունի ամենօրեայ կարգով ինքնազարգացման ու վերաորակաւորման: Սրբազան Հայրը նաեւ ակնարկեց հոգեւորականին որպէս հոգաբարձու: Նա յիշեց նաեւ Հայաստանի Առաջին Հանրապետութեան հարիւրամեակը ոգեկոչելով ժամանակի քաջարի Հայրապետ՝ Գէորգ Զ. կաթողիկոսին ու Արարատեան թեմի առաջնորդ՝ ապագայում Մեծի Տանն Կիլիկիոյ կաթողիկոս՝ Գարեգին եպս. Յովսէփեանին ու անձնազոհ այլ հոգեորականների յորդորելով խոնահւել նրանց վառ յիշատակի առջեւ, նրանց օրինակին հետեւելով որպէս յանձնառու հոգեւորականներ հաւատով եւ իսկական հովւի նախանձախնդրութեամբ եւ պատասխանատւութեամբ մեր ուսերի վրայ առնել հոգեւոր հօտի մարմնաւոր ու հոգեւոր հոգսերը եւ լաւագոյնս կատարել մեր հովւական պարտականութիւնը: